Kinders kom op baba se liggaam afArgieffoto: Pixabay.com Die Noord-Kaapse polisie ondersoek ŉ saak van verberging van geboorte nadat ŉ groep kinders Woensdag op ŉ pasgebore baba se liggaam in Postmasburg afgekom het. Kapt. Olebogeng Tawana, woordvoerder van die polisie, sê die kinders het in Newton naby ŉ vullisterrein gespeel toe hulle die liggaam van die babadogtertjie opgemerk het. Die liggaam was in ŉ plastieksak op die ashoop. Volgens Tawana is die identiteit van die baba en haar ouers nog nie bekend nie, maar vorm dit deel van die polisie se ondersoek. “Enigiemand met inligting wat kan lei tot die inhegtenisneming van die persoon wat die baba op die ashoop gestort het, word versoek om sers. Gabanakgang Chiri by 082 3020 391 of Stop Misdaad by 08600 10111 te bel.”